Vážení športoví priatelia,

zvláštna doba prináša aj netypickú komunikáciu, ktorá plnohodnotne nenahradí  vzájomné osobné stretnutia.

Dovoľte mi preto touto písomnou formou v mene predsedu ObFZ Prešov, VV ObFZ Prešov, predsedov a členov komisií ObFZ Prešov ako aj sekretára ObFZ Prešov  napísať niekoľko riadkov príhovoru.

V týchto dňoch sa končí štvorročné funkčné obdobie u volených a ustanovených funkcií v štruktúrach ObFZ Prešov. Čas od  roku 2017 do súčasnosti, na ktorý ste nám dali dôveru a mandát uplynul veľmi rýchlo.

Chceme úprimne  poďakovať za serióznu a korektnú spoluprácu pri rozvoji a udržaní futbalového života vo Vašich kluboch, mestách, obciach, vo vašom okolí v našej oblasti, oblasti okresov Prešov a Sabinov.

Z dôvodu proti pandemických opatrení a opakovane vyhlasovaných  núdzových stavov sme zažívali a zažívame spoločne /celá futbalová verejnosť, funkcionári, hráči, tréneri, podporovatelia, rodičia, príbuzní, známi.../ neľahké životné, sociálne, spoločenské a športové časy. Práca a  interes o šport, v našom prípade o futbal osobitne, stoja všetkých viac síl a námahy, ktorej  cieľom je  udržať pri živote  futbal, futbalové dianie v kategóriách od našich deti cez dorast až k dospelým.

Nemôžem - nemôžeme spoločne napísať opakovane viac ako slovo ĎAKUJEM - ĎAKUJEME!

Bohužiaľ aj naša volebná konferencia dňa 4.12.2021 bude poplatná tejto neľahkej pandemickej dobe, kedy program, body, materiály konferencie budeme vnímať cez elektronickú optiku. Zabezpečíme v súčinnosti a spolupráci s Vami /delegátmi volebnej konferencie/, organizátormi a komisiami volebnej konferencie ObFZ Prešov akty hlasovaní za dodržania predpísaných opatrení.

Na  uvedenej  volebnej  konferencii  dňa 4.12.2021 sa budem opätovne uchádzať o Vašu dôveru a priazeň na ďalšie štvorročné funkčné obdobie. Spolu so mnou sa budú uchádzať o volené posty ľudia, ktorých mená s návrhmi na jednotlivé posty v štruktúrach ObFZ Prešov som dlhší čas avizoval a oficiálne som ich  predstavil na našej konferencii ObFZ Prešov dňa 15.11.2021.

Nie sme bezchybní a všetkého znalí, ale jedno vieme isto. Vieme, že chceme pracovať spoločne s Vami tak, ako tomu bolo počas už nateraz uplynutých štyroch rokov.

Máme v ďalšom období záujem pokračovať v stabilizácii ObFZ Prešov ako celku. Veríme, že pre kvalitnejší rozvoj futbalu a činnosti okolo neho v nasej oblasti  prispeje aj stabilizácia štruktúr futbalového klubu Tatran Prešov, a to  so všetkými vekovými kategóriami. Dúfame a veríme v realitu výstavby a realizácie futbalového štadióna v Prešove.

Máme taktiež v hnutí jednohlasne za to, že ObFZ Prešov je dlhodobo dôležitou súčasťou VsFZ Košice. Z tohto dôvodu máme a budeme mať záujem  prinavrátiť túto  dôležitosť cestou zastúpenia vo VV VsFZ o zvoleného zástupcu za ObFZ Prešov z našej volebnej konferencie ObFZ Prešov.

Zároveň sme otvorili na najvyššej úrovni vo VsFZ Košice diskusiu s návrhmi konkrétnych kandidátov do komisií VsFZ Košice, do štruktúr VsFZ Košice. Veríme, že cestou delegátov nastávajúcej volebnej konferencie VsFZ Košice za Prešovský kraj, ako aj váhou znovu kandidujúceho a súčasného predsedu VsFZ Košice, sa diskutované stane skutočnosťou.

Záverom dovoľte mne aj celej volebnej konferencii ObFZ Prešov zaželať úspešný priebeh.

Nám všetkým ľuďom, ako aj futbalovému hnutiu pevné zdravie, spokojnosť doma, v rodine, v práci, v klube a športovú toleranciu s pochopením.

Ing. Jiří Ballarin

 predseda ObFZ Prešov v.r.